Szám: I. 35-26/2013.                                     

J E G Y Z Ő K Ö N Y V

Készült: Tata Város Önkormányzat Képviselő-testületének a 2013. szeptember 11-én 12.30 órakor  a Városháza dísztermében  (2890 Tata, Kossuth tér 1.) megtartott  üléséről.

Jelen vannak:	Michl József polgármester
Robozné Schőnfeld Zsuzsanna alpolgármester
Horváthy Lóránt alpolgármester

Borsó Tibor, Brunner Sándor, Dinga László, Gerébi Ákos, Kaszál József, Király István, Kovács Attila, Szabó Gyula, dr. Varga András képviselők.

  Az ülésre meghívást kapott:

•	Dr. J.Nagy Éva Tatai Járási Hivatal vezetője	
•	Kremniczky Gábor Tatai Tankerület igazgatója	
•	Kristóf Jánosné könyvvizsgáló				
•	Tatai Német Nemzetiségi Önkormányzat Elnöke	
•	Tatai Lengyel Nemzetiségi Önkormányzat Elnöke
•	Tatai Roma Nemzetiségi Önkormányzat Elnöke	
•	Dr. Szolnoki István kistérségi tiszti-főorvos		
•	Dr. Vízkeleti András díszpolgár			
•	Dr. Nemes Lajos prof. díszpolgár			
•	Markó Gyula díszpolgár					
•	Kótai László díszpolgár					
•	Bohács Gyuláné díszpolgár 				
•	Móricz Zsigmond Városi Könyvtár			
•	Tatai Televízió Közalapítvány				
•	KEM Kormányhivatal Lorbert Ferenc			
•	Tatai Városi Ügyészség Vezetője	
•	Tata Városi Bíróság 					
•	HM 25. Klapka György Lövészdandár Parancsnok 
•	Tatai Rendőrkapitányság vezetője dr. Friedrich Gábor r.alezredes	
•	Gazdasági Érdekképviseleti Szervezetek KEM Szövetsége
•	KEM Kereskedelmi és Iparkamara			
•	Tatai Civil Társulás vezetője				
•	Tatai Református Egyházközség			
•	Szent Imre Plébánia					
•	Szent Kereszt Plébánia					
•	Dr. Pethő Emil humán és ügyrendi bizottsági tag   
•	Horváth József humán és ügyrendi bizottsági tag      
•	Dr. Laky Zoltán humán és ügyrendi bizottsági tag       
•	Ruchti Róbert humán és ügyrendi bizottsági tag	      
•	Viczenáné Czégény Ágnes pénzügyi és városfejlesztési bizottsági tag
•	Kiss János pénzügyi és városfejlesztési bizottsági tag  
•	Szabó Katalin pénzügyi és városfejlesztési bizottsági tag 
•	24 ÓRA megyei napilap  
•	Helyi Téma

Napirendi pontok előterjesztői,  előadói:
Lantainé Nagy Mária pénzügyi és városfejlesztési irodavezető
Bálint Anita humánszolgáltatási irodavezető			   
dr. Lantai Éva jegyzői kabinetvezető
Hercegné Barcza Ilona költségvetési csop. vezető				    
dr. Fogarasi Richárd városüzemeltetési és vagyongazd.csop.v

A napirendekhez meghívottak:
Riszter Jánosné IGH mb. igazgatója
Perger Gyula a Kuny Domokos Múzeum igazgatója
 
Az ülésen a meghívottak közül megjelentek: a mellékelt jelenléti íven szereplők.

M i c h l  József polgármester tisztelettel köszönti a mai ugyan betervezett, de rendkívülinek is mondható képviselő-testületi ülésen  megjelenteket. Szeptember 15-e az a határidő, ameddig a képviselő-testületnek az előző félévnek a gazdálkodásról szóló tájékoztatót el kell fogadnia, legalább is így értelmezik a jogszabályban előírt határidőt, ezért tartanak ma ülést.
Megállapítja a határozatképességet, mivel 12 képviselőből 12 fő jelen van, majd az ülést megnyitja.
Tisztelettel köszönti azokat, akik tanácskozási joggal vesznek részt, a meghívottakat, a napirendek előadóit, a sajtó képviselőit.

Napirendekkel kapcsolatban M i c h l József polgármester kérdés, hozzászólás hiányában, szavazásra bocsátja a jegyzőkönyv mellékletét képező I-35-25/2013. számú meghívón szereplő témákat az alábbiak szerint:

N A P I R E N D : 

1.	Tájékoztató az önkormányzat 2013. I. félévi gazdálkodásáról  
          Előterjesztő: Michl József polgármester
          Előadó:         dr. Kórósi Emőke jegyző
             Lantainé Nagy Mária pénzügyi és városfejlesztési irodavezető
             Hercegné Barcza Ilona költségvetési csoportvezető

2.	Rendelet-tervezet Tata Város Önkormányzatának 2013. évi  
költségvetéséről szóló 1/2013 (II.1.) önkormányzati rendelet 
módosításáról
         Előterjesztő: Michl József polgármester
         Előadó:          dr. Kórósi Emőke jegyző
                                Lantainé Nagy Mária pénzügyi és városfejlesztési 
irodavezető
                                Hercegné Barcza Ilona költségvetési csoportvezető

3.	Aradi vértanúk emlékművének felállítása
Előterjesztő: Horváthy Lóránt alpolgármester
Előadó:         dr. Fogarasi Richárd városüzemeltetési és 
vagyongazdálkodási csoportvezető

melyet, a képviselő-testület jelenlévő 12 tagja, egyhangú, 12 igen szavazattal elfogad, és a következő határozatot hozza:

Tata Város Önkormányzat Képviselő-testületének
414/2013. (IX.11.) Tata Kt. határozata
a 2013. szeptember 11-i testületi ülésen tárgyalandó
napirendi pontok meghatározásáról

Tata Város Önkormányzatának Képviselő-testülete a jegyzőkönyv mellékletét képező I-35-25/2013. sz. meghívón szereplő témákat tárgyalja meg:

N A P I R E N D : 
1.	Tájékoztató az önkormányzat 2013. I. félévi gazdálkodásáról  
          Előterjesztő: Michl József polgármester
          Előadó:         dr. Kórósi Emőke jegyző
             Lantainé Nagy Mária pénzügyi és városfejlesztési irodavezető
             Hercegné Barcza Ilona költségvetési csoportvezető

2.	Rendelet-tervezet Tata Város Önkormányzatának 2013. évi  
költségvetéséről szóló 1/2013 (II.1.) önkormányzati rendelet 
módosításáról
         Előterjesztő: Michl József polgármester
         Előadó:          dr. Kórósi Emőke jegyző
                                Lantainé Nagy Mária pénzügyi és városfejlesztési 
irodavezető
 Hercegné Barcza Ilona költségvetési csoportvezető

3.	Aradi vértanúk emlékművének felállítása
Előterjesztő: Horváthy Lóránt alpolgármester
Előadó:         dr. Fogarasi Richárd városüzemeltetési és 
vagyongazdálkodási csoportvezető

1.	N a p i r e n d :
Tájékoztató az önkormányzat 2013. I. félévi gazdálkodásáról  
Előterjesztő: Michl József polgármester
Előadó:         dr. Kórósi Emőke jegyző
                  Lantainé Nagy Mária pénzügyi és városfejlesztési irodavezető
                   Hercegné Barcza Ilona költségvetési csoportvezető

M i c h l József polgármester elmondja, ahogy már az ülés elején is jelezte, az első féléves gazdálkodás eredményéről kellett elkészíteni a tájékoztatót. Megköszöni a hivatal pénzügyi irodája munkatársainak a precíz munkát. Úgy gondolja, az elmúlt években megszokott módon precízen, részletesen, részletes adatokkal elkészítették a beszámolót. A beszámoló azt tartalmazza, hogy az elmúlt félévi gazdálkodás bevételi, kiadási arányai a korábbi éveknek megfelelően alakultak, ami a működést illeti, tehát arányosan költötték el, és szedték be a bevételeiket. A fejlesztések tekintetében pedig szintén elmondható, az elmúlt évekhez hasonlóan folyik a pénzek elköltése. Vannak projektek, melyek már futottak az első félévben is, de különösen most a második félévben indul be néhány nagyobb projekt. Tájékoztatja képviselőtársait, hogy a tegnap előtti napon a munkaterület átadása megtörtént - a kivitelező számára - az Ökoturisztikai Központ kivitelezésére, ott biztos, az idei esztendőben pénzkifizetés is történik majd. Hasonlóan talán a jövő héten át tudják adni a területet az Angolpark projekt esetében. A pályázatokból történő fejlesztéseknek a kiadási oldala az év végéig komolyan változni fognak éppen emiatt. A harmadik nagy projekt is folyik, a Tata-Tatabánya kerékpárút építése. Az a döntés, ami az önkormányzatot nagyban megsegítette, az, hogy a kötvény kibocsátásból származó önkormányzati hitelállomány komoly mértékben csökkent – úgy gondja, a napokban a médiából is hallható információkat – az a tény, hogy szeretne a Kormány további lépést tenni a még hitelállománnyal rendelkező önkormányzatok további adósságkonszolidációja terén. Ez jó eséllyel őket is érint. Várható még ebben az esztendőben a hitelállománynak további csökkenése állami segítséggel. Úgy gondolja, arról számolhatnak be, hogy az első félév gazdálkodása nemcsak a jogszabályoknak, hanem az eredetileg kitűzött terveknek megfelelően alakult. Remélik, a távhő csőfejlesztése is pozitív irányba fordul, úgy tűnik sikerül lezárni a közbeszerzést is, ami nehezítette ezt a projektet, és a költségek átcsoportosítását is igényelte. 

Hozzászólás, kérdés nem lévén, megkéri a bizottságok elnökeit, ismertessék a bizottságok véleményét.

B o r s ó Tibor képviselő, a pénzügyi és városfejlesztési bizottság elnöke tájékoztatja a képviselő-testületet, a bizottsági ülésen jelenlévő 6 tagból 5 igen szavazattal, 1 tartózkodás mellett támogatja a tájékoztató elfogadását. 

K a s z á l József képviselő, a humán és ügyrendi bizottság elnöke tájékoztatja a képviselő-testületet, hogy a humán és ügyrendi bizottság az első félévi gazdálkodásról szóló előterjesztést a jelenlévő 7 tagból egyhangú, 7 igen szavazattal javasolja a képviselő-testületnek elfogadásra.

G e r é b i Ákos képviselő elmondja, biztos képviselőtársai is olvasták a hiánycélok teljesítésével kapcsolatban a napokban megjelent Nemzetgazdasági Minisztérium tájékoztatását, melyben leírják  augusztus végén 110 Mrd Ft-tal haladja meg a költségvetés a tervezettet. Idén és tavaly is jelentős változások történtek a költségvetésben kiadás és bevételi oldalon. Ha ezt az ő ügyeikre fordítják, lehet látni, bizonyos részben igaz is az önkormányzatokra. Jelentős változások történtek mind a két oldalon. Nem is elsősorban a költségvetési struktúrára gondol. Hiszen tavalyi évben már ez az új költségvetési struktúra volt, ami költségvetési elemenként - önkormányzat, hivatal, önálló gazdálkodók - szétválasztotta. Ha összehasonlítjuk, a tavalyi bázishoz viszonyítjuk, mi történt ebben a félévben, látszik az ami nehezíti a pontos és világos összehasonlítást az az, hogy tavaly az első féléves eredményekben benne volt az egészségügyi szakellátásnak az első négy hónapja, az ideiben pedig már nincsen benne. Ahogy nincs benne a közoktatásnak, köznevelésnek a bérügyei, nincs benne a közigazgatás átszervezésével kapcsolatos változások – amit nyílván nem lehet egész pontosan a költségvetés készítése kapcsán prognosztizálni -  illetve a múzeum ügyei. Polgármester úr is jelezte a bevezetőjében, érdekes képet mutat a költségvetés teljesítése, ha a főszámokat nézzük, akkor olyan 35% körüli a bevételi és 31-32 % körüli a kiadási előirányzatok teljesítése. Ha ezt főáganként nézzük, akkor a működési költségek a tervezett szintjén alakultak. Ebben van a kisebb rizikó, mert ez nagyjából önjáró, akár bevételi oldalon, akár kiadási oldalon nézzük. Jelentős változás van a felhalmozási ágon, ott ha maradvány nélkül vizsgáljuk, akkor 6,5 %-os bevételi, és 5,1 %-os kiadási előirányzat felhasználás volt. Ebben nyílván nagyobb szerepet játszanak a beruházások elkezdésének elhúzódásai, másik oldalról látható, hogy a saját felhalmozási bevételek sem a tervezett szintjén alakultak. Ha a dologi költségeket nézzük egy dolgot össze lehet hasonlítani: az Intézmények Gazdasági Hivatala – ami kb. a dologiéhoz hasonló struktúrában működött mint az előző évben – kb. 20 M Ft-tal nőtt meg. Az inflációt meghaladóan nőtt meg az előirányzat felhasználása. Összességében a költségvetés bizonytalanságát évek óta elsősorban a felhalmozási jellegű fejlesztésnek az ügyei jelentik. Bizonytalan egyrészt egyik oldalról az adósságkonszolidációval kapcsolatos döntések elhúzódása miatt. Bizonytalannak látszik még olyan szempontból - nyílván látszik a kiadások alakulásán -  hiszen a tervezett a tavalyihoz képest egy infláció szintű volt a működési kiadásokban. Világosan látszik, ahhoz, hogy a kötelező feladatok bővülése olyan mértékben történjen meg, ez valós és nemcsak egy látszólagos fejlesztést jelent. Ennek alapvetően az az akadálya, hogy az önkormányzat vezetése elsősorban a fejlesztések forrásainak a megteremtésre koncentrál – ezt lehet látni a következő napirend kapcsán -. Úgy gondolja, azzal egyet lehet érteni hogy a hivatal nagyon komoly munkát végzett a beszámoló összeállítása kapcsán, de világosan el kellene dönteni, a fejlesztések milyen ütemben történnek.

S z a b ó Gyula képviselő megköszöni a szót. Elmondja, Gerébi Ákos képviselő elég részletesen kifejtette a költségvetéssel kapcsolatos aggályokat, de úgy látja, a teljesítés egy odafigyelt teljesítés -  hiába emlegetik a beruházási kiadások a beruházási tartalék oldalon van 2,6 Mrd Ft, a tartalékban van 1,7 Mrd, de ehhez nem nyúltak hozzá. Szerinte ez jelenti azt, a beszámolót el lehet fogadni, sőt a beszámoló jó, ugyanis odafigyeltek a kiadásokra is. Nem lehet olyan felelőtlen kiadás ami terhelné a költségvetést, ha  a pénzügyi forrása rendelkezésre áll, akkor teljesíthető, amennyiben nem lesz meg, nem teljesíthető. Az eredeti költségvetés elfogadásakor nyilván irreálisnak tűnt az a vágyálom – ami most itt hiányzik 10 Mrd Ft-os kiadás, amihez a pénzforrás sincs meg, mert a bevételnél 8 Mrd Ft körül szerepel. Viszont a gazdálkodás – amiről ez a beszámoló szól – helyén van, lehet hogy az év végi is helyén lesz, ha a fedezeteket megtudják teremteni a korábbi elképzelésekre. Ne azt fogadják el, hogy a költségvetés csak 28-30 % körül teljesült az 50 %-al szemben, hanem azt fogadják el, milyen volt a gazdálkodás. Elfogadásra javasolja a beszámolót.

B o r s ó Tibor képviselő, a pénzügyi és városfejlesztési bizottság elnöke megköszöni a szót. A dicséret mellett elmondja – amit nem csak Szabó és Gerébi képviselő urak mondtak el, hanem a könyvvizsgáló is elmondta – kiegyensúlyozott gazdálkodást végeztek az önkormányzat felelős gazdálkodói, választott tisztségviselői és az összes kolléga akinek a munkája ebben a beszámolóban benne van. A bevételeknél és a kiadásoknál is lehet látni, megfelelően indokolták azokat a tervtől való eltéréseket, amik szerepelnek az előterjesztésben. A beszámolót képviselő-testület számára elfogadásra javasolja. Úgy gondolja, ami kicsit kuriózum volt ebben a félévben, az az egyes szerkezeti változtatások: az Intézmények Gazdasági Hivatalának finanszírozása átalakult, a Közös Önkormányzati Hivatal létrehozása, ennek a jogszabályi és számviteli változtatásai, a Szociális Alapellátó Intézmény, a Tatai Egészségügyi Alapellátó Intézmény önálló elindítása. Mind-mind olyan jogszabályalkotó, módosító, számviteli területen is sok munkát adó feladat, nem beszélve arról, hogy a múzeum kezdő évét meg kellett alapozni. Úgy gondolja, külön elismerésre méltó az a szakmai munka és az a vezetői munka, ami ebben az előterjesztésben látszik. Mindig fontosnak tartotta a helyi adóbevételek alakulását, hiszen azt lehet a legjobban befolyásolni, ott elmondható az a tendencia – ami korábban is volt – jól terveznek, hála a pénzügyi irodának, Jegyző asszonynak, Polgármester úr által irányított apparátus jól tud tervezni, az eltérések indokai megfelelőek. Statisztikailag is az előző évhez képest sokkal jobbak a mutatók, sokkal több feltárt adómulasztást tudnak realizálni, sokkal kevesebbek azok a lehetőségek, hogy elengednek adót, vagy hosszabb távon átütemezést tesznek. Mindemellett fontos dolog – a vállalkozások bajban vannak –, nem az a cél, hogy a vállalkozásokat nehéz helyzetbe hozzák, hanem életben tartsák, hiszen a jövőben adóbevételt jelentenek. Ezt a munkát szeretné Jegyző asszonynak megköszönni, hiszen ebből látszik az a tendencia, hogy jelentősen javultak a tavalyi évhez képest – az sem volt egy egyszerű év -, ez egy komoly, elismerésre méltó munka azok számára akik ebben a munkában részt vettek. A képviselő-testület számára elfogadásra javasolja az előterjesztést.

M i c h l József polgármester megköszöni a véleményeket, gondolatokat. Úgy gondolja, mindig nagyon nehéz dolog előre tervezni - a működési rend érdekli különösen – hogy a napi működés teljesen rendben legyen. A munkatársaknak köszönhetően nem jut olyan helyzetbe az önkormányzat, hogy ki kelljen kapcsolni a villanyt, mert mindenre tervezve van a pénz, és ezt el is tudják költeni. Jövőben is fontos, a takarékosság szem előtt tartásával gazdálkodjanak a működést illetően. A beruházásoknál pedig valóban – több évre átnyúló projektekről van szó, ezeket egy adott gazdasági évben nem lehet elkezdeni, és le is zárni – kérdés lesz, hogy egyszer több vagy kevesebb amit az adott félévben realizálni tudnak. Köszöni a hivatalnak, a bizottságoknak, munkatársaknak a munkáját, a hozzáadott értékét az idei gazdálkodáshoz.

További kérdés, javaslat, vélemény hiányában, s z a v a z á s r a  bocsátja az Önkormányzat  2013. I. félévi gazdálkodásáról szóló határozati javaslatot:
Tata Város Önkormányzat Képviselő-testülete az önkormányzat 2013. I. félévi gazdálkodásáról szóló tájékoztatót elfogadja,

melyet a képviselő-testület jelenlévő 12 tagja, 11 igen szavazattal, 1 tartózkodással elfogad, és a következő határozatot hozza:

Tata Város Önkormányzat Képviselő-testületének
415/2013. (IX.11.) Tata Kt. határozata
Az Önkormányzat  2013. I. félévi  gazdálkodásáról

Tata Város Önkormányzat Képviselő-testülete az önkormányzat 2013. I. félévi gazdálkodásáról szóló tájékoztatót elfogadja.

2.	N a p i r e n d :
Rendelet-tervezet Tata Város Önkormányzatának 2013. évi
költségvetéséről szóló 1/2013 (II.1.) önkormányzati rendelet
módosítására
Előterjesztő: Michl József polgármester
Előadó:		dr. Kórósi Emőke jegyző
Lantainé Nagy Mária pénzügyi és városfejlesztési 
irodavezető
Hercegné Barcza Ilona költségvetési csoportvezető

M i c h l József polgármester elmondja, mindazokat a pontokat, döntéseket át kell vezetni a költségvetésben, amiről az elmúlt időszakban külön döntéseket hoztak. Ez olvasható ebben az előterjesztésben. Több konkrét ügyben döntött a képviselő-testület év közben a költségvetéstől eltérő számokról, ezért ezeknek az átvezetését kell megtenni, ezt tartalmazza a költségvetés módosítása. Továbbra is marad a biztonságra törekvő, és biztonságosan megtervezett – mind bevételi, mind kiadási oldalon – költségvetés. Remélhetőleg a mérleg is ezzel arányosan működik.

Hozzászólás, kérdés nem lévén, megkéri a bizottságok elnökeit, ismertessék a bizottságok véleményét.

B o r s ó Tibor képviselő, a pénzügyi és városfejlesztési bizottság elnöke tájékoztatja a képviselő-testületet, a bizottság a rendelet módosítását a 6 jelenlévő bizottsági tagból 5 igen szavazattal, 1 tartózkodás mellett elfogadásra javasolja. Elfogadásra javasolja azt a határozati javaslatot, melyet a pénzügyi és városfejlesztési bizottság egy módosításként – nem átvezetve a költségvetés módosítását – külön határozati javaslatba, a kivetítőn látható szöveggel elfogadott.

K a s z á l József képviselő, a humán és ügyrendi bizottság elnöke tájékoztatja a képviselő-testületet, a humán és ügyrendi bizottság a 2013. évi költségvetésről szóló önkormányzati rendelet módosításáról szóló előterjesztést a 7 jelenlévő tagból egyhangú, 7 igen szavazattal elfogadásra javasolja.

G e r é b i Ákos képviselő úgy gondolja, ezzel a munkával kapcsolatos véleményét elmondja az ember itt is dicsérettel kell kezdeni, hiszen nagy feladat volt a pénzügyi irodának összerakni azt a 132 M Ft-os ügylet rendezését a költségvetés módosításában. Erre azért volt szükség, hogy a távhő fejlesztéséhez szükséges forrásokat rendbe tegyék, mert menet közben ezeknek a forrásoknak, melyek egy részét nyílván nem lehetett igénybe venni, a másik felét pedig menet közben más célokra elköltötték, ennek a rendezésének meg kellett történnie. A költségvetési rendelet módosítása kapcsán arra hívná fel a figyelmet, hogy nyilvánvalóan a költségvetés ilyen módon nem kerül végrehajtásra, több ok miatt is: ha csak a működési költség ágát nézzük, a működési költség mintegy 170 M Ft-os nagyságrendű kölcsön visszatérüléssel számol, pontosan tudják, hogy ennek jó részére esély sincs, hogy ebben a költségvetési évben meg fog valósulni. Ennek az a problematikája, kb. akkora működési tartalékot képzett az önkormányzat, amely forrásának jelentős részét – közel a felét – ennek a bevételi ágnak kellene teljesítenie. Ráadásul a működési céltartalékban lefoglalt kiadásokból nagyon kevés olyan kiadási elem van, amelynek a felhasználására nagy valószínűséggel az elkövetkezendő időszakban nem kerül sor. A költségvetés másik ága – a felhalmozási ügyek – nyilvánvalóan azok a projektek, amelyek teljes körűen beállítottak, nem fognak megvalósulni, ezzel együtt is ha megnézzük a mostani költségvetés rendelet módosítás számol kb. 670-680 M Ft-os nagyságrendű hitellel, amelynek egy részében a költségvetés korábbi tervezésekor már döntött a hitelfelvételről a képviselő-testület – ez a bizonyos 250 M Ft- a többi „lóg” a levegőben. Ha hozzá tesszük azt, hogy a felhalmozási támogatásban az Európai Uniós önerő támogatási előirányzat pillanatnyilag egy kérelmezett előirányzat, gyakorlatilag ez sincs meg. Úgy néz ki nemzetgazdasági szinten 600 Mrd Ft előirányzat nincs még lekötve a 2013-as ciklusban, ez azt jelenti, erről dönteni kell, illetőleg ez az 5 %-os büntetés amit az Európai Unióval elszámolások kapcsán keletkezett ez egy újabb 80 Mrd Ft-ot jelent, ez kb. az az összeg amiben dönteni kell. Egyrészt lehet, az önkormányzatot segíteni fogja, hiszen ahhoz, hogy ezek a projektek és a korábban eldöntött projektek is megvalósuljanak a Kormánynak kell  a forrást megteremteni, ha megtudja. A másik kérdés az önkormányzati adósságszolgálat finanszírozása. Legalább akkora erkölcsi kötelezettsége a Kormánynak hogy ezt teljesítse. Meglehetősen komoly politikai ráhatás történt arra, hogy az önkormányzatok ezeket a hiteleket vegyék fel akkor is, ha nem látható ennek a forrása, ráadásul most csak annyi történt meg, hogy kb. az eredeti hitelnek az egyharmada és az árfolyamváltozás került elrendezésre, és a többi „lóg” a levegőben. A Kormánypártoknak fontos az, hogy a lakossági devizahitelek helyzetét rendezzék, felvessék a korábbi kormányzatok és a korábbi Nemzeti Bank vezetésének felelősségét legalább akkora erkölcsi kötelezettsége van a Kormánynak, hogy rendezze. Fontos kérdés lenne ahhoz, hogy ezek a megtervezett fejlesztések megvalósulhassanak. Ez a kételye van a költségvetés végrehajtásával, vagy a rendelet módosításával kapcsolatban. Látszik a módosításból, hogy az előirányzatok arra koncentrálnak, a két ág közötti forrásmegosztások arra irányulnak, hogy a fejlesztések minden forrása meglegyen, működés bővülésének a lehetőségét szűkíti.

B o r s ó Tibor képviselő, a pénzügyi és városfejlesztési bizottság elnöke elmondja, alapvetően az ő döntéseik tükre ez előttük lévő módosítás. Úgy gondolja, lát a dologi működési oldalon is bővülést, hiszen olyan önként vállalt feladatokra is tudtak pénzt biztosítani, amire korábban nem sikerült. Egy nagyon fontos dolgot szeretne kiemelni, mielőtt megindokolná a határozati javaslatukat, sokat beszéltek az adósságkonszolidációról. Ebben az anyagban „fehéren-feketén” szerepel, annak a 160 M Ft-os összegnek a felét sem használták fel és gyakorlatilag a felének a felét be is építették a költségvetés módosításába. Ez arra enged következtetni, csak ami szükséges, azt kötik le, hiszen közel 80 M Ft-tal segíti a kormányzat Tata város ez évi költségvetését azzal, hogy ezt a 2,2 Mrd Ft-ot átvállalta – ennek a kamat és törlesztő összeg árfolyam terhei kb. ennyi lett volna -. Úgy gondolja, minden olyan kötelező és vállalt feladatra megvannak a megfelelő tartalékok, amiből azokat a feladatokat - egészségügyi alapellátó, Bláthy Ottó szakiskola ügye és egyéb más ügyek mint pl. a Tatai Távhőszolgáltató Kft. csőprojektjének pénzügyi részére is, megfelelő fedezetet biztosítottak. Ez szükséges volt ahhoz, hogy az adósságkonszolidációból azt a 45 M Ft-os nagyságrendet lekössék. Gerébi Ákos képviselő elmondta, dologi részen gyakorlatilag nincsenek tartalékaik, felhalmozási tartalékok – ha ezt a 4 M Ft-ot a képviselő-testület tartalékba helyezi, akkor 10 M Ft -, és közel 87 M Ft-os működési tartalék van, ami kevésnek mondható. Úgy gondolja, ebben a költségvetésben jóval több lehetőség van még. Hiszen vannak még olyan bevételi lehetőségek, amiket az előterjesztés is tartalmaz, vagy az az iparűzési adó elszámolásból adódó törvényi jogszabályi kötelezettség, ami majd szeptember ill. a decemberi feltöltéseknél fog jelentkezni és az egyéb el nem végzett vagy megtakarított pénzeszközökből. Ezzel a költségvetés módosítással vagy ezekkel a beérkező, legalizált, számszerűsített összegekkel - ez a költségvetés meg fog még élni legalább két módosítást - biztonsággal végrehajtható mind a működési, mind a felhalmozási, mind a bevételi oldalon teljesíthető.

M i c h l József polgármester az adósságkonszolidáció kapcsán Gerébi Ákos képviselő által elmondottakra reagálva elmondja, nehéz ezt politikailag is úgy helyre tenni, hogy ebből jól lehessen kijönni. De az nem mondható el, hogy különösebb bíztatás kaptak volna arra vonatkozóan, hogy vegyenek fel sok hitelt az önkormányzatnak abban az idejében, amikor ellenzéki önkormányzatként működött. Az elmondható, hogy abban az időben semmilyen fejlesztést nem tudott volna végezni Tata Város Önkormányzata, ha nem bocsátják ki a kötvényt, nem tudtak volna önerőt biztosítani a projektekhez, pl. a Panel Programot nem tudták volna indítani a városban, ami egy komoly fejlesztés volt. Úgy gondolja, érdemes lenne ebben valamilyen fajta megállapodásra jutni, hogy nem volt ez olyan döntés, különösen annak fényében, hogy az állam át is vállalja ezeket a hiteleket, így a város egy nagyon alacsony – szinte nullás – hitelállományhoz fog visszaállni. Ez azt jelenti, hogy a jövőben a saját bevételeikből előteremtett adókat egy új logika mentén fogják tudni felhasználni. Az új pályázati kiírások, melyek a következő hét évben várhatóak, azokat még ügyesebben tudják majd igénybe venni azzal együtt, hogy a mostani Kormány az önerő alapot is megteremtette, amiből szintén lehet majd újabb forrásokhoz jutni. Bíznak abban, hogy ezzel az eszközzel tudják továbbfejleszteni a várost, azzal egyetértve, hogy nem minden fejlesztés csak beruházás, hanem minden egyéb területen is van teendő, hogy javítsák a város közösségének életét.

További kérdés, javaslat, vélemény hiányában, s z a v a z á s r a bocsátja Tata Város Önkormányzatának 2013. évi költségvetéséről szóló 1/2013.(II. 01.) önkormányzati rendelet módosításáról szóló önkormányzati rendeletet:

melyet a képviselő-testület jelenlévő 12 tagja, 11 igen szavazattal, 1 tartózkodás mellett elfogad, és a következő rendeletet alkotja:

Tata Város Önkormányzat Képviselő-testületének
24/2013.(IX.13.)  önkormányzati rendelete
Tata Város Önkormányzatának 2013. évi költségvetéséről
szóló 1/2013.(II. 01.) önkormányzati rendelet módosításáról

(A rendelet teljes szövege a jegyzőkönyv mellékletét képezi)

S z a v a z á s r a bocsátja az előirányzat átcsoportosításáról szóló határozati javaslatot:

Tata Város Önkormányzat Képviselő-testülete

1.	A tatai Kőkúti Általános Iskolában működő multifunkcionális sportpálya megnevezésű pályázat önerejére tervezett 5.000 EFt  beruházási előirányzatból 4.000 EFt-ot a felhalmozási tartalékra átcsoportosít.
2.	Felkéri a polgármestert, hogy az előirányzat átvezetéséről a költségvetés soron következő módosításakor intézkedjen.

melyet a képviselő-testület jelenlévő 12 tagja, 11 igen szavazattal, 1 tartózkodás mellett elfogad, és a következő határozatot hozza:

Tata Város Önkormányzat Képviselő-testületének
416/2013. (IX.11.) Tata Kt. határozata
előirányzat átcsoportosításáról

Tata Város Önkormányzat Képviselő-testülete

1.	A tatai Kőkúti Általános Iskolában működő multifunkcionális sportpálya megnevezésű pályázat önerejére tervezett 5.000 EFt  beruházási előirányzatból 4.000 EFt-ot a felhalmozási tartalékra átcsoportosít.
2.	Felkéri a polgármestert, hogy az előirányzat átvezetéséről a költségvetés soron következő módosításakor intézkedjen.

Határidő: 1. és 2. pont esetében a költségvetés soron következő módosítása
Felelős:    Michl József polgármester
                  Dr. Kórósi Emőke jegyző

3.	N a p i r e n d :
Aradi vértanúk emlékművének felállítása
Előterjesztő: Horváthy Lóránt alpolgármester
Előadó:         dr. Fogarasi Richárd városüzemeltetési és 
vagyongazdálkodási csoportvezető

M i c h l József polgármester elmondja, ez is egy újabb közösségi összefogásból megszületendő emlékműállítás, amely most az aradi vértanúknak kíván emléket állítani. A Szövetség Tatáért Alapítvány kezdeményezte, hogy Cs. Kiss Ernő tatai fafaragónak a faragott faoszlopát 1849. október 6-án kivégzett tizenhárom aradi vértanú emlékére állítsák fel a városban. Ennek az emlékműnek az elhelyezéséhez kéri a képviselő-testület hozzájárulását.

H o r v á t h y Lóránt alpolgármester az előterjesztést szóban kiegészítené azzal, a szobor készültségi foka nagyon jó, Cs. Kiss Ernő már közel 90 %-osan elkészítette a művet, amely méreteiben szokatlan lesz, mert 4 méter magas, vaskosabb, mint az eddigi kopjafaszerű emlékoszlopok. Ez külön öröm számára, ilyen méretben sikerült ezt a kompozíciót megoldani. Van még egy felhívás, amelyben szeretnék a tatai polgárok segítségét is kérni, ezt a nemes, nemzeti önbecsülésünk egy fontos emlékhelyét lehetőségeik szerint támogassák.

M i c h l József polgármester hozzászólás, kérdés nem lévén, megkéri a bizottságok elnökeit, ismertessék a bizottságok véleményét.

B o r s ó Tibor képviselő, a pénzügyi és városfejlesztési bizottság elnöke tájékoztatja a képviselő-testületet, a pénzügyi és városfejlesztési bizottság jelenlévő 6 tagja egyhangú, 6 igen szavazattal elfogadásra javasolja a határozati javaslatot.

K a s z á l József képviselő, a humán és ügyrendi bizottság elnöke tájékoztatja a képviselő-testületet, a humán és ügyrendi bizottság az aradi vértanúk emlékére felállított emlékmű előterjesztését a jelenlévő 7 tagból egyhangú, 7 igen szavazattal támogatja.

Michl József polgármester elmondja, hogy szeptemberben még összeülő képviselő-testületi ülésen javaslatot fog tenni arra, – attól függően, hogy a közadakozásból milyen mértékű támogatást sikerült gyűjteni – a város költségvetése is járuljon hozzá ennek az emlékműnek a felállításához. 

S z a v a z á s r a bocsátja az aradi vértanúk emlékművének felállításáról szóló határozati javaslatot:

Tata Város Önkormányzat Képviselő-testülete  

1.) a Szövetség Tatáért Alapítvány kérelmére, a tatai 3463/5 hrsz.ú önkormányzati tulajdonú területen, köztéri szobor felállításáról dönt. 

2.) egyetért, hogy Cs. Kiss Ernő szobrászművész az I/11-232/2013.sz. előterjesztés 1.sz melléklete szerinti alkotása a fenti ingatlanon, a 2. sz. mellékleten feltüntetett helyen elhelyezésre kerüljön, és ehhez hozzájárulását adja.

melyet a képviselő-testület jelenlévő 12 tagja egyhangú, 12 igen szavazattal elfogad, és a következő határozatot hozza:

Tata Város Önkormányzat Képviselő-testületének
417/ 2013.(IX.11.)  Tata  Kt. határozata
Az Aradi vértanúk emlékművének felállításáról
 
Tata Város Önkormányzat Képviselő-testülete  

1.) a Szövetség Tatáért Alapítvány kérelmére, a tatai 3463/5 hrsz.ú önkormányzati tulajdonú területen, köztéri szobor felállításáról dönt. 

2.) egyetért, hogy Cs. Kiss Ernő szobrászművész az I/11-232/2013.sz. előterjesztés 1.sz melléklete szerinti alkotása a fenti ingatlanon, a 2. sz. mellékleten feltüntetett helyen elhelyezésre kerüljön, és ehhez hozzájárulását adja.

Határidő: 2013. október 6. 
Felelős:   Michl József polgármester

Napirenden kívül:

G e r é b i Ákos képviselő elmondja, a bizottsági ülésen foglalkoztak a csőprojekt állásával, ott odáig jutottak, hogy tenderbontás következik pénteken, kérdezi Alpolgármester úrtól, hogyan áll ez a dolog, milyen menetrend várható, hiszen nagyon sokan kérdezik mi történt? Másik kérdése Polgármester úrhoz szól: híradások szóltak róla, hogy a Magyar Állam segítségére Oroszlány városa megvásárolta a Remondis Oroszlány Zrt-t. Ennek az információnak kapcsán még egy dolog elhangzott: a Kormány úgy döntött, visszavonja a Közép-dunántúli Regionális Hulladékgyűjtő Projekt Európai Uniós pályázatát is, hogyan fog ez tovább működni? Vajon Tata, amely ebben a régióban másik nagy település a Remondis működtetésében, miért nem szerzett ebben tulajdonjogot, vagy miért nem próbáltak szerezni, hiszen a hulladékgazdálkodás egyik rákfenéje a lerakó kérdése, és az oroszlányi lerakó lassan betelik, de akinek a tulajdonában van a lerakó más helyzetben van, mint akinek nincs ilyen lehetőségük?

Michl József polgármester a kérdésre válaszolva elmondja, megkereste Oroszlány Polgármesterét, aki  megnyugtatta, mindenképpen számítanak Tata városra, mint fogyasztóra. A Remondis Zrt-vel való együttműködésükkel semmilyen változás nem áll be, sőt inkább fejleszteni szeretnék ezt a jelenlegi helyzetet abba az irányba, hogy a szelektív hulladékgyűjtést minél hamarabb Tatán is életbe tudják léptetni, nem a jelenlegi szigetes megoldást, hanem a háztól való szelektív hulladékgyűjtést. A város valóban közvetlenül kapott a Kormánytól segítséget arra, hogy a többségi tulajdont megszerezze a cégben. Kereste a lehetőséget arra, esetleg Tata is részt tudjon ebben venni, de ők úgy döntöttek, hogy Oroszlány önállóan kíván csak ebben lépni – mások is érdeklődtek – ilyen formában nem sikerült mellé belépni. Úgy gondolja, lehet a jövőben ez nem lesz kizárva, most az volt a cél, gyorsan megoldódjon, hogy a Remondis alkalmas legyen a törvénynek megfelelően továbbra is a környékben hulladékgyűjtésre, most ez megoldódott. A jövő pedig egy új projekt kell, hogy legyen a hulladék lerakása, feldolgozása terén.

H o r v á t h y Lóránt alpolgármester az elmondottakhoz hozzáteszi: Oroszlány helyzeti előnyben volt, hiszen korábban is rendelkezett tulajdonrésszel a Kft-ben. Úgy gondolja, ahogy a nyár közepén ezek a tulajdonlási kérdések rendeződtek, abban az ütemben már nem volt lehetőség arra, hogy egy szélesebb körben történjen meg ennek a megkeresése. Az eddigi történések alapján arra gondol – és ezt a Székesfehérvári Hulladékhasznosítási Konzorcium közgyűlésén is élezve, és az ottani tapasztalatokat figyelembe véve – nagy valószínűséggel az várható, hogy az állam fogja ezt a hulladékkezelést valamilyen szinten koordinálni, kézbe venni. Ehhez történt meg az első olyan döntés, amikor az állam adott ehhez forrást a város számára, ez érezhető a továbbiakban is. Hiszen valóban így van, hogy a pályázati forrás használatához szükséges 2 Mrd Ft-os garanciát a kormányzat nem adta meg a Konzorciumnak, így akkor az a fejlesztés, ami most várt volna a Konzorciumra - kiépüljenek a gyűjtőszigetek, a szemétszállítás, annak elhelyezése és egyéb szelektív hasznosítása -  nem fog tudni megvalósulni. Az a fejlesztési cél, amire a Konzorcium létrejött, annak ez a szegmense ilyen formában nem fog tudni megvalósulni, ez további feladatokat tár fel számukra is. Most megjelent egy olyan pályázati lehetőség, ahol önkormányzatok vehetnek részt, és a hulladékkezeléssel kapcsolatos fejlesztésre pályázhatnak, ami lehetőségként merül fel számukra is, hiszen érzik, hogy az a hulladékgyűjtő udvar, ami ebben az előző fejlesztésben valósult volna meg Tatán, arra nagy szükség van. Úgy tűnik, az ebből a közös forrásból nem tud megvalósulni, viszont feltétlenül szükség lenne rá. Ebben a pályázati lehetőségben 95 %-os a támogatottság, ezt mindenképpen figyelembe véve most foglalkoznak azzal a lehetőséggel, hogy a város nyújtson be erre pályázatot, ebben további eszközvásárlási lehetőségek is vannak. Szükséges lenne a város számára, hogy a hulladékgyűjtés tevékenységét valamilyen szinten bővítse, hiszen nem akkora volumen, és nem rendelkeznek lerakóhellyel, ezért biztos, hogy Oroszlánnyal közösen kell ebben a jövőben együttműködni. A távhővel kapcsolatban elmondja, pénteken volt egy bíráló és döntéshozó bizottsági ülés, ahol a végeredmény - a Közbeszerzési Döntőbizottság korábbi döntésével összhangban - megtörténtek azok a tisztázó kérdések feltevése a két ajánlattevőhöz, akik szerepeltek még az érvényes eljárásban, a válaszokat határidőre benyújtották. Ez alapján, amiről a bizottság a döntéshozó felé azt a javaslatot tette, hogy a korábban a döntőbizottsághoz forduló kivitelező által feltárt kérdéseknek helyt adott, és úgy ítélte meg, az addigi győztes nem helytállóan válaszolta meg ezeket a kérdéseket. Úgy tűnik, nem biztos, hogy ez a döntés elfogadásra kerül, ezért azt prognosztizálják, további folytatása is lehet ennek az ügynek, a hátrányba kerülő szervezet újra döntőbizottsághoz fog fordulni. Törvényi előírás az, ilyenkor meg kell kérdezni az ajánlattevőket fenntartják-e az eredeti ajánlatukat, ez a kérés kiment, de az egyik ajánlattevő késve válaszolt. Ez egy olyan objektív momentum, ami a közbeszerzés során tisztázhatja a végeredmény kihirdetését, ha a közbeszerző úgy ítéli meg, ez egy olyan mulasztás, ami valószínűsíti azt, hogy lezárható lesz most már 10 nap múlva a közbeszerzési eljárás, és 10 nap múlva lehet szerződést kötni a kihirdetett kivitelezővel.

Michl József polgármester bejelenti, a következő ülést szeptember 25-re hívja össze, előtte való héten a bizottságok üléseznek, további sok izgalmas témával készülnek, igyekeznek az anyagokat minél hamarabb eljuttatni a képviselőkhöz, hogy meg tudják vitatni. Ha esetleg szükség van pl. a távhő miatt hamarabb is ülésre, akkor előre elnézést kér, de rendkívüli ülést fog összehívni, de jelen állás szerint nincs erre kilátás.

Más napirend nem lévén, az ülést 13.21 órakor befejezettnek nyilvánítja.

Kmf.

    M i c h l  József					    dr. K ó r ó s i  Emőke
      polgármester 							       jegyző